છેલ્લાં બે વરસથી સુરતમાં સ્થાપિત થયેલી Change Vadodara Campaign- CVCની સુરત બ્રાન્ચના અંદાજે 10 વોલેનટિયર્સ દ્વારા સ્લમ વિસ્તારના બાળકોને દર શનિવારે ફ્રી એજ્યુકેશન આપવામાં આવે છે. જેમાં 3થી 13 વરસ સુધીના બાળકોને પુસ્તકની સાથે સાથે જીવનલક્ષી શિક્ષણ આપવામાં આવે છે. વોલેનટિયર્સના સ્વખર્ચે સુરતના સ્ટારમોલની પાછળ ચાલતા આ સેન્ટરમાં ફેસ્ટિવલ સમયે બાળકોને આનંદ અને ઉત્સાહ મળે તથા તેમની સંખ્યા જળવાઈ રહે તેવા હેતુથી વિવિધ સાંસ્કૃતિક કાર્યક્રમો તથા સ્વર્ધાઓનું પણ આયોજન કરવામાં આવે છે. જે અંતર્ગત ગતરોજ શનિવારે રાત્રે દિપાવલી પર્વ નિમિત્તે સેન્ટરના અંદાજે 50 બાળકોની સાથે વિવિધ પ્રવૃતિઓ કરી તેમને પ્રોત્સાહિત કરવાના પ્રયત્નો કરવામાં આવ્યા હતા. બાળકો માટે ડ્રોઇંગ સ્પર્ધાનું આયોજન કરીને તેમને દિપક અને રંગોળીનું મહત્વ સમજાવવામાં આવ્યું હતું. સ્લમ વિસ્તારના આ ગરીબ બાળકોને મીઠાઈના પેકેટ્સ અને નમકીન આપી તેમના ચહેરા પર થોડીક રોનક લાવવા પ્રયત્ન કરાયો હતો. મીઠાઈ લાયન્સ કલબ સુરતની મૈત્રી શાખા દ્વારા સ્પોન્સર કરવામાં આવી હતી તથા કલબના હોદ્દેદારોએ પણ ઉપસ્થિત રહીને બાળકોનો ઉત્સાહ વધારવા પ્રયત્ન કર્યો હતો.